Lassie TV-sarjan kuvauksissa Floridassa vuonna 1965. Lähde: State Archive of Florida.
**Lassie** on kuvitteellinen koira, joka on vuosien mittaan esiintynyt useissa elokuvissa, televisiosarjoissa ja kirjoissa.

Lassien loi amerikkalainen kirjailija Eric Knight vuoden 1940 teoksessaan "Lassie Come Home" (*Lassie palaa kotiin*). Vuonna 1943 julkaistiin samanniminen ensimmäinen Lassie-elokuva, mitä seurasi lukuisia muita Lassieen liittyviä elokuvia ja TV-sarjoja.

Alkuperäisessä elokuvassa Lassie on älykäs pitkäkarvainen collie eli skotlanninpaimenkoira, jonka omistavat yorkshireläinen Joe-poika ja hänen perheensä. Rahapulassa perhe myy koiran, mutta poikaan kiintynyt Lassie karkaa uudelta omistajaltaan useasti. Lopulta koira siirretään kauas Skotlantiin, mutta Lassie karkaa sieltäkin ja tekee pitkän vaelluksen takaisin alkuperäisen omistajansa luo.

Ensimmäinen Lassie oli Pal-niminen koira ja väriltään soopeli eli valkoruskea mustalla vivahteella. Weatherwaxin perhe on vastannut Lassie-elokuvissa ja televisiosarjoissa esiintyneistä koirista, jotka ovat olleet suoraan Palin jälkeläisiä. Kaikki nämä koirat ovat olleet uroksia.

Amerikkalaisissa televisiosarjoissa (TV-sarjaa tehtiin vuosina 1954–1974, 1989–1991 ja 1997–1999) Lassien omistavat Timmy-poika ja hänen perheensä. Timmy joutuu usein vaikeuksiin, ja Lassieta tarvitaan hänen pelastamisekseen. 1950-luvun yhdysvaltalaissarjassa poika oli ensin nimeltään Jeff (es. Tommy Rettig 1954–1957) ja sitten Timmy (es. Jon Provost 1957–1964). Vuosina 1964–1971 Lassien isäntä ei ollut poika vaan Robert Brayn näyttelemä metsänvartijamies. 1990-luvun taitteen tuotannossa koiraa hoitaa taas poika nimeltä Will (es. Will Nipper), ja hänen vanhempiaan esittävät näyttelijäaviopari Dee Wallace Stone ja Christopher Stone.

Lassie on yksi kolmesta koirasta, jotka on palkittu tähdellä Hollywood Walk of Fame -kävelykadulla.

Suomessa nimitystä Lassie käytetään lähes synonyymina pitkäkarvaiselle collielle. Lassie oli myös Finn-Lassie Oy:n 1980-luvun loppuun asti käyttämä lasten- ja urheiluvaatemerkki.

Lassie on deminutiivi englannin skottimurteen sanasta lass, "tyttö". Lassie on siis "tyttönen" ja narttukoira.

Lassie-elokuvia
---------------

* Lassie palaa kotiin (1943), mukana Roddy McDowall ja Elizabeth Taylor
* Lassien poika (1945), mukana Peter Lawford ja Donald Crisp
* Urhea Lassie (1946), mukana Elizabeth Taylor ja Frank Morgan
* Lassie voittaa pelon (1948), mukana Janet Leigh, Alan Napier ja Donald Crisp
* Lassie lain kourissa (1949), mukana Edmund Gwenn, Donald Crisp ja Alan Napier
* Lassien kosto (1951)
* Lassie – erämaaseikkailu (1963), mukana June Lockhart ja Richard Kiel
* Lassie ja puuma (1967), mukana Les Brown Jr. ja Robert Bray
* Lassie ilmavoimissa (1970), mukana Ron Hayes, Harry Holcombe ja Philip Bornoeuf
* Lassien taikaa (1978), mukana Mickey Rooney, Pernell Roberts, Alice Faye ja James Stewart
* Lassie (1994)
* Lassie (2005), ohjaus Charles Sturridge. Irlantilainen versio Lassie palaa kotiin -romaanista, mukana Peter O'Toole ja Edward Fox.

Lähteet
-------

1. ↑  Lassie Weatherwax Trained Dogs.  Arkistoitu 30.1.2008. Viitattu 8.12.2007. (englanniksi)
2. ↑  Avola, Pertti: Mikään ei ole muuttunut Lassie-koiran mustavalkoisessa maailmassa.  *Helsingin Sanomat*, 27.9.1991, s. 56. Näköislehti (maksullinen).
3. ↑  Variety staff: 100 Icons of the Century Lassie  16.10.2005. Reed Business Information. Viitattu 8.12.2007. (englanniksi)
4. ↑  Laatua langasta viimeiseen tikkiin (Arkistoitu – Internet Archive), *Prasu* 28/2015, 25.3.2015. Viitattu 30.5.2016.
5. ↑  MOT Collins English Dictionary 2.0 (maksullinen) Kielikone. Viitattu 4.3.2011.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Lassie**.
* Collie rotuna
* Lassie
* *Lassie palaa kotiin -elokuva (1943)* Internet Movie Databasessa. (englanniksi)
* *Lassie -elokuva (2005)* Internet Movie Databasessa. (englanniksi)